હવે ભદ્ર પ્લાઝા પ્રોજેક્ટની એવી કરુણ સ્થિતિ સર્જાઇ છે કે મ્યુનિ. સત્તાવાળાઓએ ભદ્ર પરિસર ઉપરાંત માતાના ચાચરચોકમાં ફેરિયાઓને બેસાડવા માટેના પટ્ટા દોરી દીધા છે, જોકે સુશોભિત ચાચરચોકને પુનઃ ફેરિયાઓને હવાલે કરવાની તંત્રની હિલચાલ સામે શાસક ભાજપના કોર્પોરેટરો પણ ભારે નારાજ થયા છે. કેટલાક કોર્પોરેટરોએ તો આ અંગે સ્વપક્ષના ટોચના હોદ્દેદારો તેમજ કમિશનર ડી. થારા સમક્ષ ઉગ્ર વિરોધ પણ નોંધાવ્યો છે. હવે જો મ્યુનિ. તંત્ર ચાચરચોકમાં ફેરિયાઓને બેસાડશે તો માઇભક્તોને પુનઃ પાકીટમારોનો ત્રાસ વેઠવો પડશે. આ ઉપરાંત ભદ્ર પ્લાઝા પ્રોજેક્ટ પાછળ કરોડો રૂપિયાનું આંધણ કરાયા બાદ તેને વાહનવ્યવહાર માટે ખુલ્લો મૂકવાની ખુદ તંત્રની દરખાસ્ત સામે પણ ભારે વિરોધનો વંટોળ ઊઠ્યો છે. જો આ દરખાસ્ત મંજૂર થશે તો નરેન્દ્ર મોદીના આ ડ્રીમ પ્રોજેક્ટ પર પૂર્ણપણે પાણી ફેરવાઇ જશે તેવું મ્યુનિ. ભાજપના કાર્યાલયમાં જ ખાનગી ખૂણે ચર્ચાઇ રહ્યું છે.